### NN 120/2024 (18.10.2024.), Naputak o utvrđivanju popisa izvanproračunskih korisnika iz skupine II. - obveznika dostave podataka o izvršenju i o planovima, odnosno projekcijama, za 2024. godinu

MINISTARSTVO FINANCIJA

1999

Na temelju članka 5. stavka 5. Zakona o proračunu (»Narodne novine«, br. 144/21.) ministar financija donosi

NAPUTAK

O UTVRĐIVANJU POPISA IZVANPRORAČUNSKIH KORISNIKA IZ SKUPINE II. OBVEZNIKA DOSTAVE PODATAKA O IZVRŠENJU I O PLANOVIMA, ODNOSNO PROJEKCIJAMA,
ZA 2024. GODINU

Članak 1.

Ovim Naputkom utvrđuje se popis onih izvanproračunskih korisnika iz skupine II. utvrđenih u skladu sa Zakonom o proračunu (»Narodne novine«, br. 144/21, u daljnjem tekstu: Zakon) koji su za 2024. godinu dužni dostavljati Ministarstvu financija svoje podatke o izvršenju i o planovima odnosno projekcijama, te sadržaj, oblik i učestalost dostave tih podataka.

Članak 2.

Unutar obuhvata izvanproračunskih korisnika iz skupine II. u smislu članka 4. točke 17. Zakona, (u daljnjem tekstu: obveznici dostave podataka), popis obveznika dostave podataka na koje se odnosi ovaj Naputak utvrđuje se s obzirom na:

• kriterije važnosti relevantne za dokumente koji predstavljaju osnove procesa donošenja proračuna i financijskih planova (iz članaka 21. do 27. Zakona), te za statističko izvještavanje iz članka 142. stavka 3. i članka 143. Zakona

• zahtjeve izvještavanja prema statističkoj metodologiji ESA 2010

• ostale posebne zahtjeve tijela Europske unije, drugih međunarodnih organizacija, ili nositelja službene statistike Republike Hrvatske, za izvještavanje o određenim podacima.

Članak 3.

(1) Podaci iz ovoga Naputka se Ministarstvu financija dostavljaju u svrhu ispunjavanja sljedećih obveza:

a) izrada Programa stabilnosti Republike Hrvatske, odnosno prema članku 22. stavku 4. Zakona, programa čiji sadržaj i naziv može biti izmijenjen sukladno pravnim odredbama Europske unije

b) izrada Nacrta proračunskog plana Republike Hrvatske za iduću proračunsku godinu, prema članku 27. Zakona

c) Prijedlog odluke o proračunskom okviru za iduće trogodišnje razdoblje prema članku 23. Zakona

d) izrada Nacrta državnog proračuna Republike Hrvatske prema članku 40. Zakona

e) procjena izvršenja plana tekuće godine

f) izrada planskog dijela Fiskalnog izvješća Republike Hrvatske koje se podnosi statističkom tijelu Europske komisije – Eurostatu

g) objava kratkoročnih fiskalnih podataka opće države prema članku 142. stavku 3. Zakona, kako je propisano naputkom ministra financija donesenim na temelju stavka 4. toga članka (objave u mjesečnoj odnosno tromjesečnoj dinamici)

h) objava drugih statističkih informacija koje se odnose na jedinice u sastavu opće države, u smislu članka 143. Zakona

i) osiguravanje izvornih podataka drugim nositeljima službene statistike Republike Hrvatske za izradu izvještaja prema statističkoj metodologiji ESA 2010, uključujući Fiskalno izvješće Republike Hrvatske i tromjesečne izvještaje.

(2) O rokovima dostave podataka potrebnih za namjene iz točki od a) do f) te iz točki h) i i) stavka 1. ovoga članka, Ministarstvo financija obavještava obveznike dostave podataka u svakom od konkretnih slučajeva, dopisom i/ili elektroničkom poštom.

(3) Osim za namjene iz stavka 1. ovoga članka, obveznici dostave podataka dužni su dostaviti podatke na zahtjev Ministarstva financija i u slučaju potrebe za podacima za druge analitičke ili izvještajne svrhe.

Članak 4.

(1) Obveznici dostave podataka u skladu s ovim Naputkom dostavljaju podatke o izvršenju (odnosno prema potrebi o procjeni izvršenja) te o planovima odnosno projekcijama, na temelju svojeg računovodstvenog modela i sustava planiranja.

(2) Podaci se za namjene iz članka 3. ovoga Naputka iskazuju na način kao redovno u izvješćima o izvršenju, odnosno u planovima/projekcijama, uz zahtijevani stupanj detaljnosti.

(3) Sadržaj podataka koji se dostavljaju u skladu sa ovim Naputkom obavezno obuhvaća podatke koji se navode u člancima od 5. do 8. ovoga Naputka, te podatke čiju dostavu dodatno zatraži Ministarstvo financija, a koji su specifični za pojedinog obveznika ili grupu obveznika.

Članak 5.

U podacima o prihodima koji se dostavljaju u skladu s ovim Naputkom obvezno trebaju biti vidljivi prihodi:

– od prodaje roba i usluga

– od pristojbi, naknada i po posebnim propisima (po mogućnosti što više specificirani)

– od subvencija

– od donacija

– od tekućih pomoći od jedinica države (uz specifikaciju davatelja – državni proračun, izvanproračunski korisnici državnog proračuna iz skupine I. odnosno iz skupine II., proračuni jedinica lokalne i područne (regionalne) samouprave (dalje u tekstu; JLP(R)S), izvanproračunski korisnici JLP(R)S-a iz skupine I. (županijske uprave za ceste) odnosno iz skupine II.)

– od kapitalnih pomoći od jedinica države (uz specifikaciju davatelja – državni proračun, izvanproračunski korisnici državnog proračuna iz skupine I. odnosno iz skupine II., proračuni jedinica lokalne i područne (regionalne) samouprave (dalje u tekstu: JLP(R)S), izvanproračunski korisnici JLP(R)S-a iz skupine I. (županijske uprave za ceste) odnosno iz skupine II.)

– od inozemnih vlada i međunarodnih organizacija (osim iz Europske unije)

– od sredstava Europske unije

– od imovine (uz obveznu specifikaciju kamate, povučene dobiti/dividende, zakupa i/ili najma, pozitivne tečajne razlike),

kao i svi drugi prihodi koji su značajni po iznosu iako nisu u ovom članku poimence navedeni.

Članak 6.

U podacima o rashodima koji se dostavljaju u skladu s ovim Naputkom obvezno trebaju biti vidljivi rashodi:

– za plaće i doprinose na plaće

– ostali rashodi za zaposlene (uz posebnu specifikaciju naknade za prijevoz na posao i s posla)

– materijalni rashodi (unutar toga uz posebnu specifikaciju zakupa i/ili najma, rashoda za tekuće održavanje, rashoda za investicijsko održavanje)

– financijski rashodi (uz obaveznu specifikaciju kamate i negativne tečajne razlike)

– tekuće pomoći jedinicama države (uz specifikaciju primatelja)

– kapitalne pomoći jedinicama države (uz specifikaciju primatelja)

– pomoći i donacije ostalim subjektima (uz specifikaciju oblika – tekući/kapitalni, te primatelja)

– po osnovi prijenosa sredstava Europske unije drugim korisnicima,

kao i svi drugi rashodi koji su značajni po iznosu iako nisu u ovom članku poimence navedeni.

Članak 7.

Od podataka vezanih uz nefinancijsku imovinu koji se dostavljaju u skladu s ovim Naputkom potrebno je osobito dostaviti posebno iskazane podatke:

– o ulaganjima (investicijama) ostvarenim u izvještajnom razdoblju i to prema realizaciji, odnosno isporuci nefinancijske imovine, s detaljnom razradom izvora financiranja investicija

– o iznosu prodaje nefinancijske imovine

– koliki je iznos uključen u prihodima vezano uz razgraničenje prihoda za investicije, u iznosu amortizacije nefinancijske imovine čija je izgradnja iz njih financirana, ili slično.

Članak 8.

U podacima koji se dostavljaju u skladu s ovim Naputkom prema najboljim mogućnostima razrade potrebno je dostaviti podatke:

– o financijskoj imovini (novac i depoziti, dani zajmovi, vrijednosni papiri, dionice i udjeli u glavnici)

– o obvezama (po zajmovima i kreditima, po vrijednosnim papirima).

Članak 9.

Za podatke iz članaka od 5. do 8. ovoga Naputka, zahtijevana razrada – specifikacija jedinica opće države kao protustrana u transakcijama, vrši se u skladu s definicijama iz članka 4. točke 17. i članka 5. Zakona te u skladu s naputcima donesenima na temelju Zakona.

Članak 10.

Podaci iz članka 3. ovoga Naputka dostavljaju se na adrese nadležne ustrojstvene jedinice Ministarstva financija – Zavoda za makroekonomske i fiskalne analize i projekcije, kako slijedi:

• za namjene iz stavka 1. točaka od a) do f), točke i) te iz stavka 3. – elektroničkom poštom na adresu zavod@mfin.hr

• za namjene iz stavka 1. točaka g) i h) – elektroničkom poštom na adresu statanal@mfin.hr,

a po potrebi se dostavljaju i na druge adrese za koje to zatraži Ministarstvo financija, na način kako je naznačeno u zahtjevu Ministarstva financija za dostavu podataka.

Članak 11.

Osim Ministarstvu financija, u smislu članka 3. stavka 1. točke i) ovoga Naputka, obveznici dostave podataka dostavljaju i izravno nositeljima službene statistike u Republici Hrvatskoj – Hrvatskoj narodnoj banci i Državnom zavodu za statistiku, preliminarne podatke izvršenja protekle-izvještajne godine za potrebe izrade Fiskalnog izvješća Republike Hrvatske koje se podnosi Eurostatu do 31. ožujka, te tromjesečne podatke izvršenja za potrebe izrade tromjesečnih izvještaja po statističkoj metodologiji ESA 2010.

Članak 12.

Popis obveznika dostave podataka iz članka 2. ovoga Naputka daje se u tablicama 1. i 2. koje se nalaze u prilogu i sastavni su dio ovoga Naputka, a grupiran je u skladu sa člankom 4. stavkom 17. Zakona.

Članak 13.

U slučaju neodložne potrebe za podacima Ministarstvo financija može zatražiti dostavu podataka propisanih ovim Naputkom i od izvanproračunskih korisnika državnog proračuna odnosno izvanproračunskih korisnika jedinica lokalne i područne (regionalne) samouprave iz skupine II. koji nisu navedeni u popisu obveznika dostave podataka u tablicama u prilogu.

Članak 14.

Ovaj Naputak stupa na snagu osmoga dana od objave u »Narodnim novinama«.

Klasa: 957-01/24-01/2

Urbroj: 513-09-01-24-2

Zagreb, 9. listopada 2024.

Potpredsjednik
Vlade Republike Hrvatske
i ministar financija
dr. sc. Marko Primorac, v. r.

Tablica 1.
IZVANPRORAČUNSKI KORISNICI DRŽAVNOG PRORAČUNA IZ SKUPINE II. – OBVEZNICI DOSTAVE PODATAKA
ZA 2024. GODINU

|  |  |  |  |
| --- | --- | --- | --- |
| Redni broj | OIB | Matični broj | Naziv |
| 1 | 2 | 3 | 4 |
| 1. | 22388237533 | 02341808 | Fond za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško  (Fond za financiranje razgradnje NEK) |
| 2. | 68419124305 | 02982544 | Hrvatska radiotelevizija |
| 3. | 75801633608 | 01924419 | Hrvatski operator tržišta enegije d.o.o. |
| 4. | 83317234406 | 00272060 | Agencija ALAN d.o.o. |
| 5. | 26702280390 | 03929370 | Hrvatska banka za obnovu i razvitak |

Tablica 2.
IZVANPRORAČUNSKI KORISNICI JEDINICA LOKALNE I PODRUČNE (REGIONALNE) SAMOUPRAVE IZ
SKUPINE II. – OBVEZNICI DOSTAVE PODATAKA
ZA 2024. GODINU

|  |  |  |  |
| --- | --- | --- | --- |
| Redni broj | OIB | Matični broj | Naziv |
| 1 | 2 | 3 | 4 |
| 1. | 82031999604 | 04837576 | Zagrebački električni tramvaj d.o.o. |